ผบ.ตร.กำชับตำรวจทุกภาคส่วนเข้มงวด ดูแลประชาชนช่วงเทศกาลปีใหม่ ย้ำการข่าวยังปกติไม่พบกลุ่มเตรียมสร้างสถานการณ์
พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ กล่าวถึงการดูแลประชาชนในช่วงเทศกาลปีใหม่ ว่า ได้ทำหนังสือกำชับให้ทุกกองบัญชาการตำรวจภูธรภาค 1-9 ดูแลความปลอดภัยให้กับประชาชนอย่างเต็มที่ พร้อมยืนยันว่า ยังไม่พบการข่าวกลุ่มผู้ไม่หวังดี เคลื่อนไหวเข้ามาก่อเหตุ



สำหรับมาตรการดูแลประชาชนในช่วงเทศกาลปีใหม่ของสำนักงานตำรวจแห่งชาติ มีทั้งมาตรการด้านการป้องกันปราบปรามอาชญากรรม ที่จะเน้นการป้องกันและปราบปรามคดีประทุษร้ายต่อทรัพย์ในสถานที่สำคัญ เช่น สถานีขนส่ง ที่พักผู้โดยสาร แหล่งท่องเที่ยว โดยเพิ่มความเข้มในการตั้งจุดตรวจจุดสกัด ด่านตรวจบุคคลและยานพาหนะ ควบคู่จัดทำโครงการประชารัฐร่วมใจดูแลความปลอดภัยบ้านประชาชนช่วงเทศกาลสำคัญ / ส่วนมาตรการป้องกันเหตุก่อความไม่สงบในพื้นที่ จะมีการตรวจเข้มทั้งสถานที่จัดงานเคาท์ดาวน์ สถานที่ท่องเที่ยวยอดนิยม และสถานที่สำคัญต่าง ๆ พร้อมสืบสวนหาข่าวในเชิงลึก / ขณะที่ มาตรการบังคับใช้กฎหมายและอำนวยความสะดวกด้านการจราจร จะดูแลทั้งเส้นทางหลัก เส้นทางรอง จุดบริการประชาชน โดยจะมีการบังคับใช้กฎหมาย 10 ข้อหาหลัก ที่เป็นสาเหตุให้เกิดอุบัติเหตุอย่างเคร่งครัด